**Ministru kabineta noteikumu projekta**

**“****Prasības veterinārmedicīniskās prakses sertifikāta izsniegšanai” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Prasības veterinārmedicīniskās prakses sertifikāta izsniegšanai” (turpmāk – noteikumu projekts) sagatavots, lai precizētu, pilnveidotu un aktualizētu nosacījumus un kārtību veterinārmedicīniskās prakses sertifikāta izsniegšanai, pagarināšanai, apturēšanai, anulēšanai un atjaunošanai, praktizējošu veterinārārstu profesionālajai kvalifikācijai un sertificēto personu reģistrācijai, kā arī kvalifikācijas pārbaudei un lai noteiktu sertifikācijas komisijas sastāvu un darbības kārtību. Noteikumu projekts virzāms izskatīšanai Ministru kabinetā, ne ātrāk kā likumprojekts "Grozījumi Veterinārmedicīnas likumā" (reģ. Nr. 696/Lp13) ir apstiprināts Saeimā galīgajā lasījumā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Veterinārmedicīnas likuma 54. panta septītā daļa.  2. Likuma “Grozījumi Veterinārmedicīnas likumā” 6. pants (Saeimā pieņemts 2017. gada 30. martā).  3. Likumprojekta “Grozījumi Veterinārmedicīnas likumā” (Nr. 696/Lp13) 4. pantā izteiktā Veterinārmedicīnas likuma 54.panta septītā daļa un 5. pantā izteiktā Veterinārmedicīnas likuma 54.3 panta otrā daļa (atbalstīts otrajā lasījumā 22.10.2020.).  4. Ministru kabineta 2018. gada 20. marta sēdes protokollēmuma “Likumprojekts “Grozījumi Oficiālās elektroniskās adreses likumā”” (Nr.16 26.§) 4. punkts.  5. Zemkopības ministrija iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban ir spēkā Ministru kabineta 2010. gada 21. decembra noteikumi Nr.1173 “Kārtība, kādā izsniedz, pagarina un anulē veterinārmedicīniskās prakses sertifikātu un reģistrē sertificēto personu un veterinārmedicīniskās prakses vietu” (turpmāk – noteikumi Nr.1173). Noteikumu Nr. 1173 prasības paredz, ka veterinārmedicīniskās prakses sertifikātu var iegūt persona:  1) kas ieguvusi veterinārārsta izglītību Latvijā vai  2) kas ieguvusi veterinārārsta izglītību ārvalstīs, ja tā ir saņēmusi kvalifikācijas atzīšanas apliecību, kas izdota, pamatojoties uz normatīvajiem aktiem par ārvalstīs iegūtas profesionālās kvalifikācijas atzīšanu pastāvīgai profesionālajai darbībai Latvijas Republikā reglamentētās profesijās (likumu “Par reglamentētajām profesijām un profesionālās kvalifikācijas atzīšanu” un Ministru kabineta 2016. gada 20. decembra noteikumiem Nr. 827 “Kārtība, kādā atzīst profesionālo kvalifikāciju pastāvīgai profesionālajai darbībai Latvijas Republikā”).  Lai minētā persona saņemtu veterinārmedicīniskās prakses sertifikātu, tai ir jānokārto Latvijas veterinārārstu biedrības (turpmāk – biedrība) organizētā kvalifikācijas pārbaude. Noteikumi Nr.1173 paredz arī atkāpi, ka veterinārmedicīniskās prakses sertifikātu izsniedz bez kvalifikācijas pārbaudes reizē ar augstākās izglītības diplomu, ja veterinārārsta izglītība iegūta Latvijā.  Sertifikāts ir vienīgais dokuments, kas apliecina personas tiesības darboties veterinārmedicīnas jomā, tāpēc ir svarīgi, lai sertificētajai personai būtu atbilstošas un aktuālas teorētiskās zināšanas un praktiskās iemaņas. Direktīvas Nr.2006/123/EK 11.panta 1.punkta “a” apakšpunktā noteikts, ka “atļauju pagarina automātiski vai arī tā ir atkarīga vienīgi no prasību pastāvīgas izpildes”, tādēļ noteikumos Nr.1173 un noteikumu projektā ir noteikts sertifikāta derīguma termiņš pieci gadi un iekļauta prasība sertificētajai personai regulāri paaugstināt kvalifikāciju, piecu gadu laikā sakrājot noteiktu kvalifikācijas punktu skaitu. Lai pagarinātu veterinārmedicīniskās prakses sertifikāta termiņu, sertificētam veterinārārstam katru gadu ir jāiegūst vismaz pieci kvalifikācijas punkti, bet piecos gados kopā – ne mazāk kā 50 kvalifikācijas punktu (kvalifikācijas paaugstināšanas pasākumu novērtējums noteikts noteikumu Nr.1173 6.pielikumā, bet noteikumu projektā – 2.pielikumā). Ja sertificētais veterinārārsts nav ieguvis noteikto skaitu kvalifikācijas punktu, viņam jākārto biedrības organizētā kvalifikācijas pārbaude, lai pagarinātu sertifikāta termiņu.  Noteikumi Nr.1173 paredz, ka sertifikātu biedrība anulē, ja:  1) saņemts sertificētās personas iesniegums ar lūgumu anulēt sertifikātu vai  2) sertificētai personai ar tiesas nolēmumu ir ierobežota rīcībspēja (aizliegums ir attiecināms uz laikposmu, kurā rīcībspējas ierobežojums ir spēkā) vai aizliegts strādāt veterinārārsta vai veterinārfeldšera profesijā, vai  3) ir konstatēts veterinārmedicīnas jomu regulējošo normatīvo aktu prasību pārkāpums, ar ko nodarīts kaitējums dzīvnieku veselībai vai apkārtējai videi.  Noteikumu projekts paredz vairākas izmaiņas:  1) lai prasības veterinārmedicīniskās prakses sertifikāta iegūšanai, pagarināšanai, apturēšanai un anulēšanai būtu vieglāk lasāmas un uztveramas, noteikumos Nr.1173 izdarīti strukturāli grozījumi. Patlaban Saeimā ir iesniegti grozījumi Ministru kabinetam dotajā pilnvarojumā (likumprojekts “Grozījumi Veterinārmedicīnas likumā (Nr. 696/Lp13))”, un nepieciešams izdot jaunus noteikumus;  2) ar likumu “Grozījumi Veterinārmedicīnas likumā” (Saeimā pieņemts 2017. gada 30. martā) tika grozīta likuma 54. panta septītā daļa, uz kuras pilnvarojuma pamata izdoti noteikumi Nr. 1173, izslēdzot uzdevumu noteikt kārtību, kādā biedrība reģistrē sertificēto veterinārārstu veterinārmedicīniskās prakses vietas. Grozījums tika izdarīts, lai samazinātu slogu veterinārārstiem, kā arī biedrībai, jo sertificētos veterinārārstus reģistrē Pārtikas un veterinārais dienests (turpmāk – dienests) kā veterinārā pakalpojuma sniedzējus. Ievērojot minēto, no noteikumiem Nr. 1173 svītrojamas normas par veterinārmedicīniskās prakses vietu reģistrāciju biedrībā;  3) lai noteikumos Nr.1173 ietvertās procedūras atbilstu Administratīvā procesa likumā noteiktajai kārtībai un noteiktajiem termiņiem, kvalifikācijas pārbaude jānošķir no sertifikāta izsniegšanas procedūras. Tas veterinārmedicīniskās prakses sertifikāta pretendentam dod iespēju kārtot kvalifikācijas pārbaudi un saņemt izziņu par kvalifikācijas pārbaudes rezultātiem. Lai optimizētu biedrības resursus, noteikumos Nr.1173 ir jānosaka, ka kvalifikācijas pārbaudes notiek reizi ceturksnī, jo tādējādi netiks lieki patērēti biedrības cilvēkresursi un finanšu resursi, organizējot kvalifikācijas pārbaudes katram pretendentam individuāli, īpaši tad, kad persona ir pieteikusies uz kvalifikācijas pārbaudi, bet uz to neierodas. Noteikumu Nr.1173 spēkā esošā redakcija paredz, ka biedrība par kvalifikācijas pārbaudes vietu un laiku informē katru pretendentu, kas pieteicies saņemt sertifikātu, ne vēlāk kā 10 darbdienas pirms kvalifikācijas pārbaudes. Tā kā sertifikāta saņemšana no kvalifikācijas pārbaudes netika nošķirta, biedrība patērēja ļoti lielus resursus, lai iekļautos Administratīvā procesa likumā noteiktajos termiņos, organizējot individuālas kvalifikācijas pārbaudes (arī atkārtotas kvalifikācijas pārbaudes), sasaucot sertifikācijas komisiju katra pretendenta izvērtēšanai un sertifikāta piešķiršanai. Lai samazinātu slogu biedrībai, noteikumu projekts paredz, ka visa informācija par kvalifikācijas pārbaudi tiks publicēta biedrības tīmekļvietnē. Persona, kas vēlēsies kvalifikācijas pārbaudi, noteiktā termiņā varēs iesniegt iesniegumu un piedalīties kvalifikācijas pārbaudē un saņemt izziņu par kvalifikācijas pārbaudes rezultātiem ne vēlāk kā piecas darbdienas pēc tās kārtošanas. Tikai tad, kad pretendents būs sekmīgi nokārtojis kvalifikācijas pārbaudi, tiks vērtēta viņa atbilstība sertifikāta saņemšanai un izsniegts sertifikāts. Kritēriji kvalifikācijas pārbaudes nokārtošanai, kā arī kvalifikācijas pārbaudei nav atšķirīgi no spēkā esošajos noteikumos ietvertajām prasībām. Spēkā esošajos noteikumos noteikts, ka pretendents kvalifikācijas pārbaudi vienā gadā drīkst kārtot divas reizes. Ja kvalifikācijas pārbaude netika nokārtota arī atkārtoti, tad nākamā kvalifikācijas pārbaude tikai pieļauta tikai pēc gada. Noteikumu projekts vairs neparedz šādu ierobežojumu (VI nodaļa).  Noteikumi Nr.1173, kā arī jaunais noteikumu projekts paredz, ka sertifikātu pretendents saņem uz pieciem gadiem. Lai to pagarinātu, ir jānokārto kvalifikācijas pārbaude vai katru gadu jāpaaugstina kvalifikācija atbilstoši noteikumu projekta 4.punktā un 2.pielikumā minētajiem kritērijiem. Viens no kvalifikācijas paaugstināšanas pasākumiem ir arī veterinārmedicīniskās preses abonēšana (tas var būt arī Latvijas Veterinārārstu biedrības izdevums, kas Latvijā ir vienīgais veterinārmedicīniskais periodiskais izdevums, kurš iznāk vienu reizi ceturksnī). Ir ļoti svarīgi, ka veterinārārsti izglītojas un lasa informāciju par veterinārmedicīnas aktuālajiem jautājumiem, saprotot, kuri ir svarīgākie jautājumi veterinārmedicīnā pasaulē un Latvijā. Latvijas Veterinārārstu biedrības izdevums ir būtisks, jo ar izdevuma palīdzību veterinārārsti tiek informēti par svarīgāko Latvijā veterinārmedicīnas nozarē, kā arī par grozījumiem nacionālajos un Eiropas normatīvajos aktos. Arī Zemkopības ministrija un Pārtikas un veterinārais dienests publicē aktuālo informāciju Latvijas Veterinārārstu biedrības izdevumā. Ja praktizējošs veterinārārsts abonē šādu preses izdevumu, viņš regulāri ir informēts par aktualitātēm nozarē un jaunumiem nozares normatīvajā regulējumā, un to var pielīdzināt kvalifikācijas paaugstināšanai, piešķirot attiecīgo punktu skaitu. (2.pielikums);  4) noteikumu projekta 11. punkts paredz, ka tad, ja Latvijas Lauksaimniecības universitātes Veterinārmedicīnas fakultātes students (turpmāk – students) vēlas reizē ar augstākās izglītības diplomu saņemt sertifikātu, viņš vienas darbdienas laikā pēc valsts pārbaudījumu nokārtošanas iesniedz biedrībā iesniegumu pirmreizējai sertifikāta saņemšanai. Valsts eksāmena kārtošana ietver gan rakstisko, gan mutisko pārbaudījumu daļu. Mutiskās pārbaudījuma daļas kārtošana norit pēc tam, kad ir nokārtota rakstiskā pārbaudījuma daļa, un students mutiskā pārbaudījuma daļas kārtošanas dienā uzzina eksāmena rezultātu un ir informēts par to, vai saņems vai nesaņems diplomu. Lai Latvijas Veterinārārstu biedrība paspētu sagatavot visus dokumentus, kas nepieciešami sertifikāta saņemšanai reizē ar diplomu, ir svarīgi, ka students par vēlmi saņemt sertifikātu biedrību informē laikus, tādēļ noteikumu projekts paredz studentam ļoti īsu iesnieguma iesniegšanu – vienas darbdienas laikā pēc eksāmena nokārtošanas. Savukārt diploma numuru, kas nepieciešams sertifikāta saņemšanai un studenta reģistrēšanai sertificēto personu reģistrā, biedrība saņems no Latvijas Lauksaimniecības universitātes (13. punkts), un tādējādi biedrībai būs arī iespēja pārliecināties par studenta iesniegumā sniegtās informācijas patiesumu un informācija par diploma numuru tiks saņemta, pirms studentam tiks izsniegts diploms, jo tikai šādā veidā var nodrošināt sertifikāta saņemšanu reizē ar diplomu un neradīt lieku administratīvo slogu studentam;  5) likumprojekts “Grozījumi Veterinārmedicīnas likumā (Nr. 696/Lp13))” paredz noteikt gan sertifikātu apturēšanu uz laiku, gan sertifikātu anulēšanu. Atšķirībā no spēkā esošajiem noteikumiem Nr.1173 noteikumu projekts paredz sertifikāta anulēšanu tikai tad, ja persona to vēlas pati. Noteikumu projekts paredz sertifikāta apturēšanu, ja persona pati to vēlas vai ja ir spēkā tiesas nolēmums par tiesību atņemšanu darbībai veterinārārsta vai Veterinārmedicīnas likuma pārejas noteikumu 2. punktā noteiktajā veterinārfeldšera profesijā. Sertifikāta darbība tiek apturēta uz laikposmu, kas nav ilgāks par sertifikāta derīguma termiņu. Pēc sertifikāta derīguma termiņa beigām tiek uzskatīts, ka persona ir bez spēkā esoša veterinārmedicīniskās prakses sertifikāta.  Tā kā var būt gadījumi, kad personai nepieciešams sertifikātu apturēt, piemēram, bērna kopšanas atvaļinājuma laikā, vai persona pati vēlas anulēt sertifikātu, jo uzskata, ka tas viņai vairs nav un nebūs nepieciešams (piemēram, mainot darbības virzienu), noteikumu projekts paredz, ka sertifikāta darbības laikā apturēto sertifikātu persona ir tiesīga atjaunot, uzrakstot iesniegumu brīvā formā biedrībai. Sertifikācijas komisija sertifikāta darbību atjauno bez kvalifikācijas paaugstināšanas izvērtējuma un bez papildu maksas, saglabājot esošā sertifikāta numuru un izdošanas termiņu. Ja persona, kurai sertifikāts ir bijis apturēts uz laiku, ir paaugstinājusi kvalifikāciju atbilstoši noteikumu prasībām, tā sertifikātu var pagarināt bez kvalifikācijas pārbaudes.  Savukārt gadījumos, kad sertifikāts ir anulēts un persona vēlas to iegūt, personai ir jākārto kvalifikācijas pārbaude, jo viņai nav derīga sertifikāta, ko pagarināt, tāpēc persona pēc sekmīgi nokārtotas kvalifikācijas pārbaudes būs tiesīga saņemt jaunu sertifikātu (noteikumu V nodaļa). Tāda pati prasība attiecas arī uz personām, kuru sertifikātam ir beidzies derīguma termiņš: personai ir jākārto kvalifikācijas pārbaude, jo viņai nav derīga sertifikāta, ko pagarināt, tāpēc persona pēc sekmīgi nokārtotas kvalifikācijas pārbaudes būs tiesīga saņemt jaunu veterinārmedicīniskās prakses sertifikātu (19. un 21. punkts);  6) dienests ir kompetentā iestāde, kas uzrauga veterinārmedicīniskā pakalpojuma sniedzējus, veterinārmedicīniskās prakses iestādes, veterinārfarmaceitiskās darbības komersantus, un tie ir dienesta veterinārie uzraudzības objekti. Veterinārmedicīniskā pakalpojuma sniedzēji ir praktizējoši veterinārārsti – sertificēti veterinārārsti ar veterinārārsta prakses vietu. Veterinārmedicīniskās prakses iestāžu reģistrā tiek iekļauta informācija par praktizējošiem veterinārārstiem, kas strādā iestādē (Ministru kabineta 2013.gada 10.septembra noteikumi Nr.768 “Prasības veterinārmedicīniskās prakses iestādēm un veterinārmedicīniskā pakalpojuma sniedzējiem, to reģistrācijas un reģistrācijas anulēšanas kārtība”), un veterinārfarmaceitiskās darbības komersanti ir tiesīgi veikt savas darbības, ja tiem ir reģistrēts atbildīgais praktizējošais veterinārārsts vai kvalificētais praktizējošais veterinārārsts (atbilstoši to darbības veidam, pamatojoties uz Ministru kabineta 2011.gada 11.janvāra noteikumiem Nr.35 “Kārtība, kādā izsniedzamas, apturamas, pārreģistrējamas un anulējamas speciālās atļaujas (licences) veterinārfarmaceitiskajai darbībai”).  Lai dienests pilnvērtīgi spētu veikt veterināro uzraudzības objektu uzraudzību un kontroli, ir jānodrošina, ka laikus tiek saņemta aktuālā informācija par sertificētajām personām – sertifikātu saņemšanu, sertifikātu darbības apturēšanu, anulēšanu un atjaunošanu, tā novēršot gadījumus, kad dzīvnieku veselība un dzīvība tiek apdraudēta, kavējot vai, gluži pretēji, neaizliedzot sniegt dzīvniekam medicīnisko palīdzību, tāpēc ka ir tiesības darboties ar veterinārajām zālēm, kā arī narkotiskajām un psihotropajām vielām un zālēm (36. punkts);  7) noteikumu VIII nodaļā nosakāmas zīmoga izgatavošanas un atjaunošanas prasības. Zīmogs tiek lietots veterinārajās receptēs, izrakstot veterinārās zāles, un īpašajās veterinārajās receptēs, izrakstot narkotiskās un psihotropās zāles. Tādēļ ir ļoti svarīgi informēt veterinārās aptiekas un lieltirgotavas par gadījumiem, kad zīmogs ir kļuvis nederīgs (īpaši, lai novērstu prettiesisku zīmoga izmantošanu, jo tas var sekmēt veterināro zāļu neatbilstošu izplatīšanu un lietošanu, kā arī rada ļoti lielu narkotisko vai psihotropo vielu vai zāļu novirzīšanas risku), kā arī noteikt rīcību šādos gadījumos. Lai gan pašlaik minētās prasības ir noteiktas biedrības iekšējos normatīvajos aktos, tās ir saistošas tikai biedrības biedriem, bet ne trešajām personām, tādēļ ir svarīgi prasības noteikt noteikumos, lai tās būtu saistošas visiem praktizējošiem veterinārārstiem. Tā kā praktizējoši veterinārārsti ar īpašajām veterinārajām receptēm izraksta narkotiskās un psihotropās zālēs, kā arī veterinārfarmaceitiskās darbības uzņēmumos atbildīgie veterinārārsti var būt tikai praktizējoši veterinārārsti, nav pieļaujams, ka derīgs sertificētā veterinārārsta sertifikāts vai personiskais zīmogs nokļūst neautorizētas personas rokās. Tas var apdraudēt dzīvnieku un sabiedrības veselību un dzīvību, kā arī radīt narkotisko un psihotropo vielu un zāļu nepamatotas izplatīšanas vai lietošanas risku un īpaši – narkotisko vai psihotropo vielu vai zāļu novirzīšanas risku. Tādēļ gadījumos, kad sertifikāts vai personiskais zīmogs tiek nozaudēts vai nozagts, ir jāizsniedz sertifikāts ar jaunu sertifikāta numuru un jāizgatavo jauns personiskais zīmogs, iekļaujot tajā jauno sertifikāta numuru. Izsludināšana oficiālajā izdevumā "Latvijas Vēstnesis" ir nepieciešama, lai visas personas, kas iesaistītas veterināro zāļu un narkotisko un psihotropo vielu un zāļu apritē, būtu informētas par to, ka sertifikāts un zīmogs ir kļuvis nederīgs, un jebkurai personai, kas izmanto datus, kas norādīti nozagtajā vai nozaudētajā sertifikātā vai zīmogā, ir aizliegts izsniegt veterinārās zāles vai narkotiskās un psihotropās vielas un zāles.  Ņemot vērā iepriekšminēto risku, noteikumu projekts paredz sertifikāta dublikāta izgatavošanu tikai tad, kad persona var uzrādīt bojāto sertifikātu (39. punkts);  8) noteikumos Nr.1173 jāizdara redakcionāla rakstura grozījumi, izpildot Ministru kabineta 2018. gada 20. marta sēdes protokollēmuma “Likumprojekts “Grozījumi Oficiālās elektroniskās adreses likumā”” (Nr.16 26.§) 4.punktā noteikto, jo saziņa ar privātpersonu notiek, izmantojot oficiālās elektroniskās adreses kontu, ja tāds ir aktivizēts, bet, ja nav, tad izmantojot iesniegumā norādīto elektroniskā pasta adresi. Atbilstoši Oficiālās elektroniskās adreses likuma 12. panta pirmajai daļai persona, kurai ir aktivizēts oficiālās elektroniskās adreses konts, var lūgt izmantot citu saziņas kanālu, to pamatojot, tādēļ noteikumu projektā paredzēts, ka persona kā saziņas līdzekli var norādīt elektroniskā pasta adresi.  Ar noteikumu projektu tiek pilnveidots valsts pārvaldes pakalpojums “Veterinārmedicīniskā prakses sertifikāta saņemšana”. Veterinārārstu sertifikācija ir nepieciešama veterinārārstiem, lai iegūtu tiesības praktizēt un patstāvīgi sniegt veterinārmedicīnisko pakalpojumu.  Veterinārārstu sertifikācija ir noteikta, pamatojoties uz Veterinārmedicīnas likumu, savukārt maksas pakalpojumi, kas attiecas uz veterinārmedicīniskās prakses sertifikāta izsniegšanu, pagarināšanu, kvalifikācijas pārbaudi, sertifikāta dublikāta izsniegšanu, noteikti Ministru kabineta 2013.gada 13.augusta noteikumos Nr.580 “Latvijas Veterinārārstu biedrības valsts pārvaldes uzdevumu ietvaros sniegto maksas pakalpojumu cenrādis”.  Minēto valsts pārvaldes pakalpojumu var pieprasīt un saņemt, izmantojot gan klātienes, gan neklātienes kanālus.  Pēc noteikumu spēkā stāšanās tiks nodrošināta valsts pārvaldes pakalpojuma “Veterinārmedicīniskā prakses sertifikāta saņemšana” aprakstīšana valsts pārvaldes pakalpojumu portālā www.latvija.lv.  Lai samazinātu administratīvo slogu sertificētiem veterinārārstiem un uzlabotu informācijas sniegšanas iespējas, Zemkopības ministrija pašlaik strādā pie finansējuma piesaistīšanas, lai pilnveidotu Zemkopības ministrijas kompetencē esošās un tās pakļautības iestāžu kompetencē esošās datu sistēmas.  Viens no pasākumiem, pie kura pašlaik notiek darbs, ir veterinārmedicīniskā pakalpojuma sniedzēju reģistrs, kas apvienos biedrības sniegto informāciju par sertificētiem veterinārārstiem, Pārtikas un veterinārā dienesta informāciju par praktizējošu veterinārārstu prakses vietām, kā arī pilnveidos datu apmaiņu starp citām iestādēm. Paredzams, ka minētais reģistrs atvieglos datu ieguvi, lai nodrošinātu vienreizes principu datu iegūšanai par personas vārda un adreses izmaiņām.  Tiklīdz minētā informācija būs iegūstama ar reģistra palīdzību, paredzams, ka sertificētajiem veterinārārstiem tā nebūs jāsniedz biedrībai.  Noteikumu projekts virzāms izskatīšanai Ministru kabinetā, ne ātrāk kā likumprojekts "Grozījumi Veterinārmedicīnas likumā" (reģ. Nr. 696/Lp13) ir apstiprināts Saeimā galīgajā lasījumā. |
| 3. | Projekta izstrādē iesaistītās institūcijas un publiskas personas kapitālsabiedrības | Latvijas Veterinārārstu biedrība |
| 4. | Cita informācija | Ievērojot Eiropas Parlamenta un Padomes 2016. gada 27. aprīļa Regulā (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) noteiktās prasības, sagatavojot noteikumu projektu, ir izvērtēts nepieciešamo datu apjoms noteiktās funkcijas nodrošināšanai un paredzēts, ka turpmāk biedrība no privātpersonām pieprasīs mazāk personas datu, nekā to paredz noteikumi Nr.1173. Saņemtie personu dati tiks uzglabāti piecus gadus pēc tam, kad sertificētā persona tiks svītrota no reģistra.  Noteiktais datu apjoms ir nepieciešams personas identifikācijai un saziņai pēc nepieciešamības.  Biedrībai ir nepieciešams aktuāls datu reģistrs, jo dati tiek izmantoti gan Pārtikas un veterinārā dienestā veterinārmedicīniskā pakalpojuma sniedzēju reģistrācijai un uzraudzībai, gan veterinārmedicīniskās prakses iestāžu uzraudzībā, gan dažādu atļauju piešķiršanai (piemēram, veterinārfarmaceitiskās darbības licencēšanai u.c.). Arī sertificētajam veterinārārstam normatīvajos aktos noteikto uzdevumu izpildei (piemēram, reģistrējot lolojumdzīvnieku vakcināciju) ir nepieciešama piekļuve Lauksaimniecības datu centra datubāzei. Noteikumos noteikts iespējami mazākais datu apstrādes apjoms, lai savietotu datubāzes un būtu nodrošināta iespēja personai saņemt informāciju no dažādiem informācijas kanāliem: personas kodu – identifikācijai un savietojamībai, deklarētās dzīvesvietas adresi, elektroniskā pasta adresi un tālruņa numuru – saziņai.  Ir nepieciešama elektroniskā pakalpojuma ieviešana ar portāla [www.latvija.lv](http://www.latvija.lv) starpniecību, lai izvairītos no liekas datu pieprasīšanas un uzglabāšanas, tomēr šādas sistēmas ieviešanai ir nepieciešams gan laiks, gan finansējums. Zemkopības ministrija pašlaik strādā pie finansējuma piesaistīšanas, lai nākotnē būtu iespējams ieviest elektroniskos pakalpojumus.  Noteikumi Nr.1173 un noteikumu projekts paredz personas datu uzglabāšanu piecus gadus pēc sertificētās personas svītrošanas no reģistra. Tā kā biedrība pilda deleģēto funkciju un ir kompetentā iestāde veterinārārstu sertifikācijā, tad gan sertificēto veterinārārstu darbības uzraudzībai, gan pašu veterinārārstu tiesību aizsardzībai ir izvērtēts, ka nepieciešamajiem nolūkiem objektīvi datu uzglabāšana ir nepieciešama piecus gadus, īpaši pamatojoties uz veterināro zāļu aprites normatīvo regulējumu, kas nosaka, ka visa informācija par veterināro zāļu apriti un lietošanu ir jāuzglabā piecus gadus (to nosaka Eiropas Parlamenta un Padomes Direktīvas 2001/82/EK par Kopienas kodeksu, kas attiecas uz veterinārajām zālēm, 11. panta 4. punkts un 69. pants). |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz praktizējošiem veterinārārstiem, personām, kas saņēmušas veterinārmedicīnisko izglītību, bet pašlaik nepraktizē, veterinārmedicīnas studentiem un biedrību. Patlaban ir reģistrēti 922 sertificētie veterinārārsti, un augstāko veterinārmedicīnisko izglītību katru gadu iegūst ap 30 studentu.  Tāpat projekts attieksies uz Latvijas Lauksaimniecības universitāti, Zemkopības ministriju, Pārtikas un veterināro dienestu, Latvijas Veterinārārstu biedrību un VSIA "Latvijas Vēstnesis". |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nemaina līdzšinējo administratīvo procedūru. Noteikumu projekts neuzliek papildu administratīvo slogu, jo neparedz papildu informācijas sniegšanas vai uzglabāšanas pienākumus, bet tikai precizē un padara saprotamāku esošo kārtību.  Tiesiskais regulējums līdz ar redakcionāliem kļūdu labojumiem un strukturāliem grozījumiem noteikumos atvieglos normatīvā regulējuma uztveramību un biedrībai vienkāršos iekšējos procesus, lai nodrošinātu tai uzticēto valsts pārvaldes uzdevumu pildīšanu.  Samazināsies slogs biedrībai un veterinārārstiem, jo turpmāk praktizējošo veterinārārstu prakses vietas reģistrēs tikai Pārtikas un veterinārais dienests. |
| 3. | Administratīvo izmaksu monetārs novērtējums | Praktizējošiem veterinārārstiem pēc zīmoga vai sertifikāta nozaudēšanas vai zādzības būs jāpublicē informācija oficiālajā izdevumā “Latvijas Vēstnesis” (tas izmaksā 11,38 *euro*). Tomēr noteikumu projekts vienlaikus paredz atbrīvot no pienākuma ziņot par katru prakses vietas maiņu biedrībai, pretendentu kvalifikācijas pārbaudes kārtošanu maksimāli četras reizes gadā iepriekšējo divu reižu vietā un noteic, ka arī Latvijas Lauksaimniecības universitātes Veterinārmedicīnas fakultātes studentiem informācija par diploma numuru nebūs jāiesniedz biedrībai, tā atvieglojot iesnieguma aizpildīšanu pirmreizējai sertifikāta saņemšanai.  Noteikumu projekts paredz biedrībai neuzturēt reģistru par praktizējošo veterinārārstu prakses vietām, nesūtīt informāciju katram kvalifikācijas pretendentam par kvalifikācijas laiku un vietu, bet publicēt šo informāciju savā tīmekļvietnē, kā arī optimizēt kvalifikācijas pārbaudes organizēšanai patērētos resursus, nosakot, ka kvalifikācijas pārbaude organizējama reizi ceturksnī. Tāpat noteikts, ka informācija par Latvijas Lauksaimniecības universitātes Veterinārmedicīnas fakultātes studentu diplomu numuriem saņemama vienā apkopotā sarakstā no Latvijas Lauksaimniecības universitātes, optimizējot informācijas apstrādes laiku sertifikātu sagatavošanas laiku.  Noteikumu projektā paredzēto normu izpildei salīdzinājumā ar esošo sistēmu administratīvās izmaksas komersantiem un iestādēm kopumā ir mazākas par 2000 *euro* gadā, tādēļ administratīvās izmaksas nav aprēķinātas. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| Saistības pret Eiropas Savienību | | Noteikumu projekts sagatavots, ievērojot prasības, kuras noteiktas Eiropas Parlamenta un Padomes 2006. gada 12. decembra Direktīvā 2006/123/EK par pakalpojumiem iekšējā tirgū. | | | |
| Citas starptautiskās saistības | | Nav attiecināms. | | | |
| Cita informācija | | Nav | | | |
| **1.tabula**  **Tiesību akta projekta atbilstība ES tiesību aktiem** | | | | | |
| Attiecīgo Eiropas Savienības tiesību aktu datums, numurs un nosaukums | | | Eiropas Parlamenta un Padomes 2006.gada 12.decembra Direktīva 2006/123/EK par pakalpojumiem iekšējā tirgū. | | |
| A | B | | | C | D |
| Attiecīgā ES tiesību akta panta numurs (uzskaitot katru tiesību akta vienību-pantu, daļu, punktu, apakšpunktu) | Projekta vienība, kas pārņem vai ievieš katru šī tabulas A ailē minēto ES tiesību akta vienību | | | Informācija par to, vai šis tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, - sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šis tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts,- norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi)- kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2006/123/EK 6.panta 1.punkta “a” apakšpunkts | 9., 11., 45., 46.punkts un 3., 5. un 6.pielikums. | | | ES tiesību akta vienība tiek pārņemta pilnībā. | Attiecīgais noteikumu projekta punkts neparedz stingrākas prasības kā ES tiesību aktā. |
| Direktīvas 2006/123/EK 8.panta 1.punkts | 9., 11., 45., 46.punkts un 3., 5. un 6.pielikums. | | | ES tiesību akta vienība tiek pārņemta pilnībā. | Attiecīgais noteikumu projekta punkts neparedz stingrākas prasības kā ES tiesību aktā. |
| Direktīvas 2006/123/EK 11.panta 1.punkts | 3.punkts. | | | ES tiesību akta vienība tiek pārņemta pilnībā. | Attiecīgais noteikumu projekta punkts neparedz stingrākas prasības kā ES tiesību aktā. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.  Kādēļ? | Nav attiecināms. | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsts piešķiršanas un finanšu noteikumus (attiecībā un monetāro politiku) | Nav attiecināms. | | | | |
| Cita informācija | Nav. | | | | |
| **2.tabula**  **Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem** | | | | | |
| Projekts šo jomu neskar. | | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ir notikusi sabiedrības līdzdalība. |
| 2. | Sabiedrības līdzdalība projekta izstrādē | Informācija par noteikumu projektu tika ievietota Zemkopības ministrijas tīmekļvietnes www.zm.gov.lv sadaļā “Sabiedrības līdzdalība” no 10.10.2019. līdz 24.10.2019.  Noteikumu projekts ir saskaņots ar Latvijas Veterinārārstu biedrību, kas ir noteikumu projekta mērķgrupa, kā arī ar Pārtikas un veterināro dienestu, Latvijas Lauksaimniecības Universitātes Veterinārmedicīnas fakultāti, biedrībām “Lauksaimniecības organizāciju sadarbības padome”, “Zemnieku Saeima” un “Latvijas Veterināro Zāļu Lieltirgotavu Asociāciju” un VSIA “Latvijas Vēstnesis”. |
| 3. | Sabiedrības līdzdalības rezultāti | Par Zemkopības ministrijas tīmekļvietnē www.zm.gov.lv ievietoto noteikumu projektu netika saņemti ne iebildumi, ne priekšlikumi.  Latvijas Veterinārārstu biedrība, kas ir noteikumu projekta mērķgrupa, atbalsta projekta tālāku virzību bez iebildumiem. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izpildi nodrošinās Latvijas Veterinārārstu biedrība. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav ietekmes uz pārvaldes funkcijām un institucionālo struktūru.  Nav paredzēta jaunu institūciju izveide, esošu institūciju likvidācija vai reorganizācija, ne arī to ietekme uz institūcijas cilvēkresursiem. |
| 3. | Cita informācija | Nav. |

Zemkopības ministrs K. Gerhards

Kārkliņa 67027638

baiba.karklina@zm.gov.lv